IRPC พุ่งเกิน 3% โบรกฯ แนะซื้อเก็งกำไร 5.42 บ. หลังราคาร่วงแรงหลายวัน
IRPC พุ่งเกิน 3% ล่าสุด ณ เวลา 16.01 น. ราคาอยู่ที่ 5.35 บาท บวก 0.20 บาท หรือ 3.88% สูงสุดที่ 5.35 บาท ต่ำสุดที่ 5.15บาท มูลค่าซื้อขายที่ 477.45 ล้านบาท ด้าน บล.ทรีนีตี้ แนะ "ซื้อเก็งกำไร" ให้เป้า 5.42 บาท หลังราคาร่วงแรงหลายวัน 
3 ก.พ. 2560

ผู้สื่อข่าวรายงานว่า ราคาหุ้นบริษัท ไออาร์พีซี จำกัด (มหาชน) หรือ IRPC ณ เวลา 16.01 น. ราคาอยู่ที่ 5.35 บาท บวก 0.20 บาท หรือ 3.88% สูงสุดที่ 5.35 บาท ต่ำสุดที่ 5.15บาท มูลค่าซื้อขายที่ 477.45 ล้านบาท ขณะที่ดัชนีตลาดหุ้นไทยโดยรวมบวก 0.66% โดยราคาหุ้น IRPC ปรับขึ้น หลังร่วงแรงติดต่อกันมาหลายวัน นับตั้งแต่ราคาหุ้นอยู่ที่ 5.35 บาท เมื่อวันที่ 25 ม.ค.60

ด้าน ทรีนีตี้ ระบุในบทวิเคราะห์แนะนำ “ซื้อเก็งกำไร” ให้ราคาเป้าหมาย 5.42 บาท โดยปัจจุบัน ราคาหุ้นได้สะท้อนการฟื้นตัวราคาน้ำมันดิบและแนวโน้มกำไร ไตรมาส 4 ปี 59 ไปแล้ว นอกจากนี้ Catalyst ที่จะผลักดันผลประกอบการในระยะยาวคาดว่ามาจาก (1) โครงการ UHV คาดว่าจะสร้าง GIM contribution ได้ราว 1.50 เหรียญฯต่อบาร์เรลในปี 60 (2) โครงการ Everest ซึ่งเป็นการเพิ่มประสิทธิภาพกระบวนการผลิต โดยบริษัทตั้งเป้าที่ 1,500 ล้านบาทต่อปี (3) 1Q60F อ่อนตัวจากการหยุดซ่อมบำรุง 1 เดือน
ส่วน นางรัชดาภรณ์ ราชเทวินทร์ รองกรรมการผู้จัดการใหญ่ สายบัญชีและการเงิน IRPC เปิดเผยว่า บริษัทตั้งเป้ากำไรก่อนดอกเบี้ยจ่าย ,ภาษี ค่าเสื่อม และค่าตัดจำหน่าย (EBITDA) ปี 60 จะทำได้ 18,000 ล้านบาท ใกล้เคียงกับปีก่อน เนื่องจากได้รับผลกระทบจากการปิดซ่อมบำรุงโรงกลั่นครั้งใหญ่ในรอบ 5 ปี ตามแผน (Major Turnaround) ประมาณ 1 เดือน ตั้งแต่วันที่ 2 ก.พ.-2 มี.ค. 60 เพื่อทำการตรวจสอบเครื่องจักรและอุปกรณ์ต่าง ๆ หลังจากได้ดำเนินการผลิตมาได้ระยะเวลาหนึ่ง เพื่อให้ใช้งานได้มีประสิทธิภาพสูงสุดและป้องกันการเกิดอุบัติเหตุในอนาคต โดยจะสามารถกลับมาเดินเครื่องได้เต็ม 100% ในต้นเดือนเม.ย.60